El Ple de l'Ajuntament vota l'ordenança que regula la concessió de subvencions
27 de abril de 2016

Carcaixent

En la sessió ordinària del Ple del mes d’abril prevista per a esta vesprada, es presentarà una proposta d’ordenança per a regular la concessió de subvencions per part de l’Ajuntament. La proposta contempla regular els criteris de concessió, gestió i justificació de les subvencions als col·lectius i associacions locals. Amb esta finalitat, s’ha preparat una ordenança reguladora de la concessió de subvencions que té com a objectiu establir un règim comú i de mínims, tal com estableix la Llei general de subvencions.

Segons ha explicat l’Equip de Govern, es vol acabar amb l’arbitrarietat a l’hora d’adjudicar les subvencions i garantir la igualtat de condicions per a totes les entitats que vulguen accedir a estes. També pretén fixar el procediment per a regular la justificació de les ajudes econòmiques rebudes.

L’Equip de Govern han volgut deixar clar que l’import global destinat a entitats locals continuarà sent el mateix i que, en el cas de Benestar Social, serà  fins i tot superior. L’únic canvi a destacar és que la quantia de les ajudes rebudes s’ajustarà als projectes d’activitats que es presenten, els quals seran valorats per una comissió específica seguint la normativa vigent respecte d'això.

Així, segons queda establert en l’ordenança que es porta a votació esta vesprada, el procediment de concessió serà el de concurrència competitiva, és a dir, a través de la comparació de les sol·licituds i projectes presentats per les mateixes associacions o col·lectius amb els criteris que s’establiran en les convocatòries d’ajudes. En l’ordenança queda fixat tot el procediment a seguir tant per a poder concórrer a les subvencions com per a justificar les ajudes rebudes per a poder efectuar-se el pagament.